Топыр тенджызым ирагъэхьат
«ТIуапсы» (ТIуапсы) — «Спартак-Налшык» (Налшык) — 0:4 (0:3). ТIуапсы. Школ №6-м и стадион. ЩэкIуэгъуэм и 7-м. Еплъынухэр стадионым ирагъэхьакъым.
Судьяхэр Смирнов (Кисловодск), Фалов (Мэзкуу), Сухарев (Ярославль).
«ТIуапсы»: Хамхоев, Оболенцев, Балаев, Филиппиди (Никулин, 57), Деменкэ, Туник (Трифонов, 63), Запорожцев (Давыдов, 89), Ковалевский (Гамзатов, 63), Цканьян, Кудряшов, Ахкильгов.
«Спартак-Налшык»: Антипов, КIэдыкIуей, Шумахуэ, Тебэрды, Ольмезов, Уэрэзей, Бахъсэнокъуэ (Малкандуев, 86), Пащты, Багъэтыр, Хьэшыр (Дзэмыхь, 76), ХъутIэ.
Топхэр дагъэкIащ: Хьэшырым, 31 (0:1). Бахъсэнокъуэм, 36 (0:2). Багъэтырым, 45 (0:3). Хьэшырым, 59 (0:4).
Дагъуэ къыхуащIащ: Туник, Тебэрдым, Цканьян.
Зэхьэзэхуэм зэрыщIидзэрэ турнир таблицэм иужь дыдэ увыпIэр щызыIыгъ «ТIуапсым» зэрытекIуэнум шэч лъэпкъ къытрахьэртэкъым «Спартак-Налшыкым» дэщIхэм. Ахэр зыгъэпсэхупIэ къалэм кIуат, стадионым зэрырамыгъэхьэнур ящIэ пэтми. ФIыуэ ялъагъу командэм зэрызыщIагъэкъуэн Iэмал абыхэм къагъуэтащ икIи я макъ лъэщыр ину къэIуу ар къызэрыхухьам кIэрыст. Апхуэдиз лIыгъэ къызыкъуэкIахэм футболистхэми фIыщIэ хуащIыжащ, хэгъэрейхэм я гъуэм жэуапыншэу топиплI дагъэкIри.
2020 — 2021 гъэхэм я зэпеуэм щIидзэным куэд имыIэжу къызэрагъэпэща «ТIуапсыр» абы хуэмыхьэзырыщэу хыхьащ. Адэ-мыдэкIэ къраша футболистхэр джэгупIэ губгъуэм зэкIэ щIагъуэу щызэгурыIуэркъым икIи иджыри къэс зы текIуэныгъэ фIэкIа къахуэхьакъым. Зи зэфIэкIхэм иужь зэманым икъукIэ хэзыгъэхъуа «Спартак-Налшыкым» ахэр зэрыпэщIэмытыфынур зэIущIэм и япэ дакъикъэхэм щыщIэдзауэ наIуэ хъуащ.
Сыхьэт ныкъуэщ хэгъэрейхэм зэрызахъумэжыфар. АдэкIэ зыр адрейм кIэлъыкIуэу топхэр я гъуэм дыхьэу хуежьащ. Япэр куэдрэ къэмыхъу телъыджэт. КъыхуэкIуэ топыр къиубыдын мурадкIэ «ТIуапсым» и гъуащхьэтетыр лъагэу дэлъеящ. Ар къыщехуэхы-жым фэбжь игъуэтащ, зыри къыжьэхэмыуа пэтми. Абы къыпэгъунэгъу Хьэшыр Алан зыри къыпэрыуакъым, мыпIащIэу бжыгъэр къыщызэIуихым. Мыгувэу Бахъсэнокъуэ Алихъан ар щIигъэбыдэжащ.
Аргуэру зы телъыджэ щэбэт кIуам къыщыхъуащ тенджыз ФIыцIэм и Iуфэ дыдэм Iут ТIуапсы къалэм и курыт еджапIэхэм ящыщ зым и стадионым. Багъэтыр Тимур джэгупIэ губгъуэм и кум иту топыр къыщыIэрыхьам, мы зэIущIэм «Спартак-Налшыкым» и тренер нэхъыщхьэм и къулыкъур щызыгъэзэщIа Битокъу Тимур къегуоуащ «Гъуэм еуэ!», жери. Плъэмэ, «ТIуапсым» и гъуащхьэтетыр жыжьэу абы къыдэкIуэтат. Метр хыщI хуэдизкIэ пэIэщIэ пэтми, Тимур и къару къызэрихькIэ гъуэм еуащ икIи Хамхоевыр лъэмыIэсу топыр хъым къыщыхутащ.
Хэгъэрейхэм я къару къызэрихькIэ захъумэжырт икIи топыр дэнэ яхуми ядэрт, я гъуэм дэмыкI къудеймэ. Апхуэдэхэм ящыщ зым «ТIуапсым» и гъуащхьэхъумэ Деменкэ Максим гужьеяуэ абы лъэщу еуащ икIи, ар стадионым щхьэпрылъэтыкIри, тенджыз ФIыцIэм хэхуащ. Дауи, псы щIыIэм хыхьэу топыр къыхэзыхыжын къахэкIатэкъыми, хуэм дыдэурэ хьэфэ хьэпшыпыр Iуихащ, хылIхэм тыгъэ захуищIу.
АрщхьэкIэ абыи тIуапсыдэсхэр къригъэлакъым. Тенджызым ихьа топым и пIэ нэгъуэщI кърагъэуващ икIи джэгум къыпащащ.
Джэгум и япэ Iыхьэм къриубыдэу 3:0-у я хьэрхуэрэгъухэм ящхьэщыкIа налшыкдэсхэр абдежым къыщыувыIэми хъунут. АрщхьэкIэ зыкъагъэтIэсхъакъым. 59-нэ дакъикъэм Хьэшыр Алан аргуэру къыхэжаныкIри, кIэух бжыгъэр 4:0-м нигъэсащ.
АдэкIэ щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ иужьу зэхэта джэгугъуэм кърикIуа бжыгъэхэм. Мис ахэр: «Форте» (Таганрог) — «Биолог-Новокубанск» (Прогресс) — 1:1, «Мэшыкъуэ-КМВ» (Псыхуабэ) — «Черноморец» (Новороссийск) — 0:1, «Дружба» (Мейкъуапэ) — «ЕсэнтIыгу» (ЕсэнтIыгу) — 2:1, «Кубань» (Краснодар) — «Динамо-Ставрополь» (Ставрополь) — 2:0, «Интер» (Черкесск) — «Анжи» (Мэхъэчкъалэ) — 0:4, «Легион Динамо» (Мэхъэчкъалэ) — «Краснодар-3» (Краснодар) — 2:0, СКА (Дон Iус Ростов) — «Кубань-Холдинг» (Павловскэ) — 0:1.
«Спартак-Налшыкым» къыкIэлъыкIуэ джэгугъуэр щэкIуэгъуэм и 14-м иригъэкIуэкIынущ. А махуэм ди щIалэхэм кърагъэблэгъэнущ Псыхуабэ и «Мэшыкъуэ-КМВ»-р.
Жыласэ Заурбэч.
